༈ ཆུ་མིག་པ་ཤེས་རབ་གྲགས་ཀྱི་ལམ་སྒྲོན་ལས་བཏུས་པ་ནི། ཇོ་བོ་བོད་དུ་ཕེབས་ནས་
ཆོས་ཐམས་ཅད་ལག་ལེན་དུ་ཐེབས་པ་གཅིག་དང་ཉམས་སུ་བླང་དུ་བཏུབ་པ་ཅིག་བྱུང་། མདོ་
སྡེ་ནས། ཐལ་མོ་སྦུག་སྦུག་བོར་སྦྱོར་ཞེས་གསུངས། ཚེ་འདི་ལ་རྟག་པར་འཛིན་པ་ནི་ཡོན་
ཏན་བརྒྱ་ཡོད་ཀྱང་སྐྱོན་གཅིག་གི་འོག་ཏུ་ཚུད་པ་ཡིན། ཚེ་འདི་ལ་ཞེན་ནས་འདི་ནས་སངས་
རྒྱས་ཀྱི་ས་ཚུན་ཆོད་གཏན་ལ་ཕབ་ཀྱང་མི་ཕན་ཞེས་ཤར་བས་གསུངས། ལས་དང་པོ་པས། དང་
པོར་ཡིད་ཆེས་པ་ཡོད་ཀྱང་བག་ཙམ་ཡེངས་བས་ལྷོད་ལྷོད་ཆ་བ་ཡིན་གསུངས། བླ་མ་ལ་བཀའ་
དྲིན་ཆེ་བའི་འདུ་ཤེས་ཡོད་ན་ཡོན་ཏན་མ་སྐྱེས་པའང་སྐྱེ། སྐྱེས་པ་མི་ཉམས། ཕྱི་མ་ཕན་
ཆོད་དུ་བླ་མ་དང་ཕྲད་པའི་རྒྱུ་ཡིན། དེས་ན་བླ་མ་ལ་སངས་རྒྱས་ཀྱི་འདུ་ཤེས་སུ་བྱ་ཞིང་བཀའ་
དྲིན་ཆེ་བའི་འདུ་ཤེས་མ་ཉམས་པ་བྱ། དེ་ལྟར་བྱས་ཤིང་བླ་མ་ལ་གསོལ་བ་བཏབ་ན་ཐེག་པ་ཆེན་
པོའི་ཆོས་ལ་བླ་མའི་བྱིན་རླབས་ཁོ་ན་མྱུར་སྟེ། དགེ་བཤེས་སྟོན་པས་རྟེན་གང་ལ་གསོལ་བ་བཏབ་
པ་ལས་ཀྱང༌། ཇོ་བོ་ལ་གསོལ་བ་བཏབ་པ་ཁོ་ན་བྱིན་རླབས་ཆེ་བར་བྱུང་གསུང་ལོ། །ཇོ་བོའི་སློབ་
མ་རྒྱ་གར་གྱི་དགེ་སློང་དེ་ཡང་རྒྱ་གར་ན་རྟེན་ཇི་ཙམ་ཞིག་ཡོད་ཀྱང་གསོལ་བ་མ་འདེབས་པར་ཇོ་
བོ་ལ་གསོལ་བ་བཏབ་པས་ཇོ་བོ་བོད་ན་ཡོད་ཀྱང་གསོལ་བ་འདེབས་པའི་དྲིལ་བུའི་སྒྲ་ཁྱིམ་ཚེས་
ཀྱི་རྩ་ན་ཐོས་པའི་ཚོད་དུ་བྱུང་ངོ༌། །དེས་ན་ལས་དང་པོ་པའི་དུས་ན་སངས་རྒྱས་ལས་ཀྱང་བླ་
མ་གཉེན་ཅིང་བཀའ་དྲིན་ཆེ་བ་ཡིན་པས་དཀོན་མཆོག་གསུམ་གྱི་རྩ་བ་བླ་མ་ཡིན། སྟོན་པས་
ཚོགས་མ་བསགས་ན་ཉམས་ནས་འགྲོ་བ་ཆོས་ཉིད་ཡིན་གསུངས། ཤ་ར་བ་ཡང་སྒྲུབ་ཐབས་
འཆད་པ་དང་སྔགས་ཀྱི་ཕྲིན་ལས་སྒྲུབ་པའི་ཐབས༌སབ་བེ་སུབ༌བེ༌མང༌པོས༌ཅི་བྱེད། དེ་དམྱལ་
བའི་སྒྲུབ་ཐབས་ལ་འཇུག་ཉན་ཆེ་གསུངས།། །།